6.

Príloha XI sa nahrádza takto: „PRÍLOHA XI PRAVIDLÁ OPRÁVNENOSTI VÝDAVKOV FONDU PRE VONKAJŠIE HRANICE I. Všeobecné zásady I.1. Základné zásady 1. Aby výdavky boli oprávnené v zmysle základného aktu, musia: a) patriť do rozsahu pôsobnosti fondu a jeho cieľov podľa článkov 1 a 3 základného aktu; b) byť v rámci oprávnených akcií uvedených v článkoch 4 a 6 základného aktu; c) byť potrebné na vykonanie činností, na ktoré sa projekt vzťahuje, tvoriť časť viacročných a ročných programov, ako ich schváli Komisia; d) byť primerané a spĺňať zásady riadneho finančného hospodárenia, najmä pokiaľ ide o pomer medzi kvalitou a cenou a efektívnosť vynakladania nákladov; e) vzniknúť konečnému príjemcovi a/alebo partnerom v projekte, ktorí musia v členskom štáte mať sídlo a byť v ňom registrovaní, okrem prípadu, ak ide o medzinárodné verejnoprávne organizácie zriadené medzivládnymi dohodami a špecializované agentúry zriadené takýmito organizáciami, Medzinárodný výbor Červeného kríža (ICRC) a Medzinárodnú federáciu národných spoločností Červeného kríža a Červeného polmesiaca. V súlade s článkom 39 tohto rozhodnutia sa pravidlá týkajúce sa konečného príjemcu uplatňujú mutatis mutandis aj na partnerov projektu; f) vzniknúť v súlade s osobitnými ustanoveniami dohody o grante. 2. V prípade viacročných akcií podľa článku 16 ods. 6 základného aktu je možné za projekt, na ktorý sa vzťahujú tieto pravidlá o oprávnenosti výdavkov, považovať len tú časť akcie, ktorá je spolufinancovaná z ročného programu. 3. Projekty podporované fondom sa nesmú financovať z iných zdrojov patriacich do rozpočtu Spoločenstva. Projekty podporované fondom sa spolufinancujú z verejných alebo súkromných zdrojov. I.2. Rozpočet projektu Rozpočet projektu sa uvádza takto: Výdavky Príjmy + priame náklady (PN) + nepriame náklady (fixný percentuálny podiel PN definovaný v dohode o poskytovaní grantu) + príspevok ES (definovaný ako najnižšia z troch súm uvedených v článku 12 tohto rozhodnutia) + príspevok konečného príjemcu a partnerov projektu + príspevok tretích strán + príjmy vytvorené projektom = Celkové oprávnené náklady (CON) = Príjmy spolu (PS) Rozpočet musí byť vyrovnaný: celkové oprávnené náklady sa musia rovnať príjmom spolu. I.3. Príjmy a zásada neziskovosti 1. Projekty podporované fondom musia byť neziskového charakteru. Ak na konci projektu zdroje príjmov vrátane príjmov vytvorených projektom prevýšia náklady, príspevok fondu na projekt sa zodpovedajúco zníži. Všetky zdroje príjmov z projektu musia byť zaznamenané v účtovníctve konečného príjemcu alebo v daňových dokladoch a musia sa dať zistiť a overiť. 2. Príjmy projektu pochádzajú z finančných príspevkov poskytnutých na projekt z fondu, z verejných alebo súkromných zdrojov vrátane vlastného príspevku konečného príjemcu, ako aj z príjmov vytvorených projektom. ‚Príjmy‘ na účel tohto pravidla zahŕňajú tržby, ktoré získal projekt počas obdobia oprávnenosti podľa bodu I.4 z predaja, prenájmu, služieb, zápisného alebo iného príjmu rovnakého charakteru. 3. Príspevkom Spoločenstva vyplývajúcim z uplatnenia zásady neziskovosti, ako je uvedené v článku 12 písm. c) tohto rozhodnutia, budú ‚celkové oprávnené náklady‘, z ktorých sa odpočítajú ‚príspevky tretích strán‘ a ‚príjmy vytvorené projektom‘. I.4. Obdobie oprávnenosti 1. Náklady súvisiace s projektom musia vzniknúť a príslušné platby (okrem odpisovania) sa musia vykonať po 1. januári toho roka, na ktorý sa vzťahuje finančné rozhodnutie, ktorým sa schvaľujú ročné programy členských štátov. Obdobie oprávnenosti trvá do 30. júna roka N (2) + 2, čo znamená, že náklady súvisiace s projektom musia vzniknúť pred týmto dátumom. 2. Výnimka z obdobia oprávnenosti ustanoveného v odseku 1 sa určuje pre technickú pomoc členským štátom (pozri bod IV.3). I.5. Záznam o výdavkoch 1. Výdavky musia zodpovedať platbám, ktoré vykonal konečný príjemca. S výnimkou odpisov musia mať tieto platby formu finančných (hotovostných) transakcií. 2. Výdavky majú byť spravidla podložené oficiálnymi faktúrami. Ak toto nemožno dodržať, tak potom výdavky musia byť podložené účtovnými alebo podpornými dokumentmi rovnakej dôkaznej hodnoty. 3. Výdavok sa musí dať zistiť a overiť. Najmä: a) musí byť zaznamenaný v účtovných záznamoch konečného príjemcu; b) musí byť stanovený v súlade s platnými účtovnými štandardmi krajiny, v ktorej má konečný príjemca sídlo, a v súlade s bežnými postupmi konečného príjemcu pre účtovanie nákladov, ako aj c) musí byť vykázaný v súlade s požiadavkami platných právnych predpisov v oblasti daní a sociálneho zabezpečenia. 4. V prípade potreby sú koneční príjemcovia povinní uchovávať certifikované kópie účtovných dokumentov, ktorými sa odôvodňujú príjmy a výdavky, ktoré vznikli partnerom v súvislosti s príslušným projektom. 5. Uchovávanie a spracúvanie záznamov ustanovené v odsekoch 2 až 4 musí byť v súlade s vnútroštátnymi právnymi predpismi o ochrane údajov. I.6. Územná pôsobnosť 1. Výdavky na akcie opísané v článkoch 4 a 6 základného aktu musia byť vynaložené konečnými príjemcami určenými v bode I.1.1 písm. e) na území členských štátov s výnimkou: — výdavkov na vykonávanie akcií súvisiacich so všeobecným cieľom určeným v článku 3 ods. 1 písm. d) základného aktu; výdavky na tieto akcie môžu byť vynaložené na území členských štátov a v tretích krajinách, — akcií súvisiacich s dozorom na vonkajších hraniciach; tieto akcie sa môžu uskutočniť tak v rámci, ako aj mimo územia členských štátov. 2. Partneri v projekte, ktorí majú sídlo a sú registrovaní v tretích krajinách, sa na projektoch môžu zúčastniť, len ak s tým nie sú spojené žiadne náklady, okrem prípadu, ak ide o medzinárodné verejnoprávne organizácie zriadené medzivládnymi dohodami a špecializované agentúry zriadené takýmito organizáciami, Medzinárodný výbor Červeného kríža (ICRC) a Medzinárodnú federáciu národných spoločností Červeného kríža a Červeného polmesiaca. II. Kategórie oprávnených nákladov (na úrovni projektu) II.1. Priame oprávnené náklady Priame oprávnené náklady projektu sú náklady, ktoré s patričným zreteľom na všeobecné podmienky oprávnenosti stanovené v predchádzajúcej časti I možno označiť ako špecifické náklady priamo spojené s plnením projektu. Priame náklady sa zahrnú do odhadovaného celkového rozpočtu projektu. Oprávnené sú tieto priame náklady: II.1.1. Personálne náklady 1. Oprávnené sú náklady na zamestnancov pridelených k projektu, ktoré pozostávajú z miezd a nákladov na sociálne zabezpečenie, ako aj ostatné zákonné náklady, ak to zodpovedá bežnej mzdovej politike konečného príjemcu. 2. V prípade medzinárodných organizácií môžu oprávnené náklady na zamestnancov zahŕňať aj zákonné záväzky a nároky v súvislosti s odmeňovaním. 3. Zodpovedajúce náklady na zamestnancov verejnoprávnych subjektov sú oprávnené len do tej miery, pokiaľ sa týkajú nákladov na činnosti, ktoré by príslušný verejnoprávny subjekt neuskutočnil, ak by sa predmetný projekt nerealizoval; títo zamestnanci budú dočasne vyslaní alebo pridelení na plnenie projektu na základe písomného rozhodnutia konečného príjemcu. 4. Náklady na zamestnancov sa podrobne rozpíšu v predbežnom rozpočte s uvedením funkcií a počtu zamestnancov. II.1.2. Cestovné náklady a náklady na pobyt 1. Cestovné náklady a náklady na pobyt sú oprávnené ako priame náklady na zamestnancov alebo iné osoby, ktoré sa zúčastňujú na aktivitách v rámci projektu a cestujú, pretože je to potrebné v rámci plnenia projektu. 2. Cestovné náklady sú oprávnené na základe skutočne vynaložených nákladov. Sadzby cestovných náhrad vychádzajú z cenovo najvýhodnejšieho spôsobu verejnej dopravy a leteckú dopravu možno povoliť spravidla iba v prípade ciest dlhších než 800 km (cesta tam a späť) alebo v prípade, ak je použitie leteckej dopravy odôvodnené zemepisnou polohou. Ak sa použije súkromné osobné vozidlo, náhrada sa bežne realizuje podľa nákladov na verejnú dopravu alebo na základe kilometrových sadzieb v súlade s uverejnenými úradnými predpismi v príslušnom členskom štáte alebo s predpismi uplatňovanými konečným príjemcom. 3. Náklady na pobyt sú oprávnené na základe skutočných nákladov alebo denných náhrad. Ak má organizácia vlastné sadzby denných náhrad (náklady na pobyt), potom sa tieto sadzby uplatňujú v rámci stropov ustanovených členským štátom v súlade s vnútroštátnymi právnymi predpismi a praxou. Náklady na pobyt znamenajú obvykle úhradu nákladov na miestnu dopravu (vrátane taxíkov), ubytovanie, stravu, miestne telefonické hovory a rôzne drobné výdavky. II.1.3. Vybavenie II.1.3.1. Všeobecné zásady Nasledujúce náklady súvisiace s nadobudnutím vybavenia (na základe ktoréhokoľvek z nasledujúcich úkonov: nájom, lízing, nákup v plnej alebo čiastočnej výške nákladov alebo odpisy nakúpeného majetku) sú oprávnené iba vtedy, keď sú nevyhnutné z hľadiska implementácie projektu. Vybavenie musí mať technické parametre vyžadované projektom a musí zodpovedať platným normám a štandardom. II.1.3.2. Prenájom a lízing Náklady súvisiace s operáciami nájmu a lízingu sú oprávnené pre spolufinancujúci subjekt podľa pravidiel stanovených členským štátom, vnútroštátnymi právnymi predpismi, praxou a časovým trvaním nájmu alebo lízingu na účely projektu. II.1.3.3. Nákup 1. Náklady súvisiace s nadobudnutím vybavenia [systémy, prevádzkové vybavenie, dopravné prostriedky, okrem iného tie, ktoré sú uvedené v článku 5 ods. 1 písm. c) až f) základného aktu] sú oprávnené podľa vnútroštátnych pravidiel. Tieto náklady sú oprávnené na spolufinancovanie vo výške celkových obstarávacích nákladov alebo ich časti, ak: a) priamo súvisia s realizáciou projektu; b) boli vynaložené v súlade s vnútroštátnymi pravidlami verejného obstarávania stanovenými v príslušnom členskom štáte; c) vybavenie musí mať technické parametre vyžadované projektom a musí zodpovedať platným normám a štandardom; d) vybavenie sa po zakúpení použije na tie isté ciele, ktoré sleduje projekt, a to minimálne počas: — troch rokov alebo viac v prípade informačných a komunikačných technológií (IKT), — piatich rokov alebo viac v prípade iných druhov vybavenia, ako je prevádzkové vybavenie, dopravné prostriedky, s výnimkou tých, ktoré sú uvedené ďalej v texte, — desiatich rokov v prípade vrtuľníkov, plavidiel a lietadiel. 2. Náklady na uvedené vybavenie môžu prípadne byť oprávnené pri zohľadnení odpisov v súlade s vnútroštátnymi pravidlami. V takom prípade platia podmienky písmen a), b) a c) predchádzajúceho odseku. Okrem toho musia byť splnené aj tieto podmienky: a) Ak je vybavenie kúpené pred začatím alebo počas trvania projektu, je oprávnená len časť odpisov určená na základe obdobia, počas ktorého sa vybavenie používalo na účely projektu, a podľa miery jeho skutočného použitia na účely projektu. b) Náklady na vybavenie, ktoré bolo zakúpené pred obdobím trvania projektu, ktoré sa však používalo na účely projektu, sú oprávnené na základe odpisovania. Tieto náklady sú však neoprávnené, ak bolo vybavenie pôvodne kúpené prostredníctvom grantu Spoločenstva. c) Obstarávacie náklady na vybavenie musia zodpovedať bežným trhovým cenám a hodnota príslušných položiek sa odpíše v súlade s platnými daňovými a účtovnými pravidlami platnými pre konečného príjemcu. II.1.4. Nehnuteľnosti II.1.4.1. Všeobecné zásady V prípade nákupu, výstavby alebo rekonštrukcie nehnuteľnosti alebo prenájmu nehnuteľnosti musí mať nehnuteľnosť technické parametre vyžadované projektom a musí zodpovedať platným normám a štandardom. II.1.4.2. Nákup, výstavba alebo rekonštrukcia 1. Keď je nadobudnutie nehnuteľností nevyhnutné na implementáciu projektu a je jednoznačne spojené s jeho cieľmi, potom nákup nehnuteľností, t. j. už postavených budov, alebo výstavba nehnuteľností sú oprávnené na spolufinancovanie vo výške celkových nákladov alebo ich časti alebo na základe odpisov za podmienok uvedených ďalej a bez toho, aby bolo dotknuté uplatňovanie prísnejších vnútroštátnych pravidiel: a) nezávislý odborný znalec alebo riadne poverený orgán musí vyhotoviť znalecký posudok, v ktorom potvrdí, že cena nepresahuje trhovú hodnotu, a buď osvedčí, že nehnuteľnosť zodpovedá vnútroštátnym predpisom, alebo bližšie určí body, v rámci ktorých vnútroštátnym predpisom nezodpovedá a pri ktorých konečný príjemca plánuje nápravu ako súčasť projektu; b) nehnuteľnosť nebola kúpená prostredníctvom grantu Spoločenstva v čase pred plnením projektu; c) nehnuteľnosť sa má používať výhradne na účel stanovený v projekte počas obdobia najmenej desiatich rokov od dátumu ukončenia projektu, pokiaľ Komisia osobitne neschváli iné riešenie v prípade spolufinancovania úplných alebo čiastočných nákladov. V prípade spolufinancovania na základe odpisov sa toto obdobie skracuje na päť rokov; d) pri nákupe nehnuteľností sa dodržiava zásada najvýhodnejšieho pomeru medzi kvalitou a cenou, efektívnosť vynakladania nákladov a primeranosť cieľu, ktorý sa má dosiahnuť realizáciou projektu; e) v prípade spolufinancovania na základe odpisov je oprávnená len tá časť odpisov takéhoto majetku, ktorá zodpovedá obdobiu, počas ktorého sa používal na účely projektu, a podľa miery jeho skutočného použitia na účely projektu. Výpočet odpisov sa uskutoční podľa vnútroštátnych účtovných pravidiel. 2. Výdavky na renováciu nehnuteľností sú oprávnené na spolufinancovanie v celej výške nákladov alebo ich časti na základe odpisov. V prípade nákladov na renováciu sa uplatnia iba podmienky uvedené v písmenách c) a e) v odseku 1. II.1.4.3. Prenájom Prenájom nehnuteľnosti je oprávnený na spolufinancovanie vtedy, keď existuje jasná spojitosť medzi prenájmom a cieľmi príslušného projektu, a to za podmienok uvedených ďalej a bez toho, aby bolo dotknuté uplatnenie prísnejších vnútroštátnych pravidiel: a) nehnuteľnosť nesmie byť kúpená pomocou grantu Spoločenstva; b) nehnuteľnosť sa použije len na plnenie projektu; v opačnom prípade je oprávnená iba tá časť nákladov, ktorá súvisí s jej využitím na účely projektu. II.1.5. Spotrebný materiál, zásoby a všeobecné služby Náklady na spotrebný materiál, zásoby a všeobecné služby sú oprávnené, ak sú vyčísliteľné a priamo potrebné na vykonávanie projektu. II.1.6. Uzatváranie subdodávateľských zmlúv 1. Vo všeobecnosti musia mať príjemcovia kapacitu na to, aby projekty riadili sami. Suma zodpovedajúca úlohám, ktoré sa v rámci projektu majú vykonať subdodávateľsky, sa musí jasne uviesť v dohode o grante. 2. Na spolufinancovanie z fondu nie sú oprávnené náklady súvisiace s nasledujúcimi subdodávateľskými zmluvami: a) subdodávateľské zmluvy, ktorých predmetom sú úlohy všeobecného riadenia projektu; b) subdodávateľské zmluvy, ktoré zvyšujú náklady projektu bez toho, aby primerane zvýšili jeho hodnotu; c) subdodávateľské zmluvy so sprostredkovateľmi alebo konzultantmi, v ktorých je platba stanovená ako percentuálny podiel z celkových nákladov projektu, pokiaľ konečný príjemca nepodloží takúto platbu uvedením skutočnej hodnoty vykonanej práce alebo poskytnutej služby. 3. Pri všetkých subdodávateľských zmluvách sa subdodávatelia musia zaviazať, že poskytnú všetkým subjektom vykonávajúcim audit a kontrolu všetky potrebné informácie súvisiace so subdodávateľskými činnosťami. II.1.7. Náklady vyplývajúce priamo z požiadaviek spojených so spolufinancovaním EÚ Náklady na splnenie požiadaviek súvisiacich so spolufinancovaním EÚ, ako sú náklady na propagáciu, transparentnosť, hodnotenie projektu, vonkajší audit, bankové záruky, preklad atď., sú oprávnené ako priame náklady. II.1.8. Honoráre pre odborníkov Poplatky za právne poradenstvo, notárske poplatky a náklady na odmenu technických alebo finančných expertov sú oprávnenými nákladmi. II.2. Nepriame oprávnené náklady 1. Nepriame oprávnené náklady na akciu sú náklady, ktoré s ohľadom na podmienky pre oprávnenosť uvedené v bode I.1.1 nemožno uviesť ako osobitné náklady priamo spojené s plnením projektu. 2. Odchylne od bodu I.1.1. písm. e) a bodu I.5 sa môžu nepriame náklady vynaložené na uskutočnenie akcie pokladať za oprávnené na paušálne financovanie na základe paušálnej sumy stanovenej na najviac 2,5 % celkovej výšky priamych oprávnených nákladov. 3. Organizácie, ktoré dostávajú operačný grant z rozpočtu EÚ, nemôžu zahrnúť nepriame náklady do svojho predbežného rozpočtu. III. Neoprávnené výdavky Neoprávnené sú tieto náklady: a) DPH s výnimkou prípadu, keď konečný príjemca preukáže, že mu nemôže byť vrátená; b) kapitálové výnosy, dlhy a poplatky za dlhovú službu, debetný úrok, poplatky za výmenu valút a devízové straty, rezervy na pokrytie strát alebo potenciálnych budúcich záväzkov, dlžné úroky, pochybné pohľadávky, pokuty, finančné sankcie, náklady na súdne spory a neprimerane vysoké alebo neodôvodnené výdavky; c) náklady na spoločenské podujatia určené výhradne pre zamestnancov projektu; primerané náklady na pohostenie pri spoločenských udalostiach odôvodnené v rámci projektu ako ukončenie projektu alebo stretnutia riadiacej skupiny projektu sú povolené; d) náklady vykázané konečným príjemcom a kryté iným projektom alebo pracovným programom financovaným z grantu Spoločenstva; e) nákup pozemkov; f) nepeňažné príspevky. IV. Technická pomoc na podnet členských štátov 1. Všetky náklady potrebné na implementáciu fondu zodpovedným orgánom, povereným orgánom, orgánom auditu, certifikačným orgánom alebo inými subjektmi, ktoré sa podieľajú na plnení úloh uvedených v odseku 2, sú oprávnené v rámci technickej pomoci uvedenej v odseku 18 základného aktu. 2. Patria sem tieto opatrenia: a) výdavky na prípravu, výber, posúdenie, riadenie a monitorovanie akcií; b) výdavky súvisiace s auditmi a kontrolami akcií alebo projektov na mieste; c) výdavky súvisiace s hodnotením akcií alebo projektov; d) výdavky súvisiace s poskytovaním informácií o akciách, propagáciou a transparentnosťou akcií; e) výdavky na nadobudnutie, inštaláciu a údržbu počítačových systémov na riadenie, monitorovanie a hodnotenie fondov; f) výdavky na zasadnutia monitorovacích výborov a podvýborov týkajúce sa vykonávania akcií; tieto výdavky môžu zahŕňať aj náklady na expertov a iných účastníkov v týchto výboroch vrátane účastníkov z tretích krajín, ak sa ich prítomnosť považuje za nevyhnutnú na účinné vykonávanie akcií; g) výdavky na posilnenie administratívnych kapacít potrebných na vykonávanie fondu. 3. Činnosti spojené s technickou pomocou sa musia uskutočniť a príslušné platby sa musia vykonať po 1. januári toho roka, na ktorý sa vzťahuje rozhodnutie o financovaní, ktorým sa schvaľujú ročné programy členských štátov. Obdobie oprávnenosti trvá najneskôr do skončenia lehoty na predloženie záverečnej správy o plnení ročného programu. 4. Každý proces obstarávania sa musí vykonať v súlade s vnútroštátnymi pravidlami verejného obstarávania stanovenými v členskom štáte. 5. Členské štáty môžu vykonávať opatrenia technickej pomoci pre tento fond spolu s opatreniami technickej pomoci pre niektorý iný fond alebo pre všetky štyri fondy. V takom prípade je však na financovanie v rámci tohto fondu oprávnená len tá časť nákladov vynaložených na spoločné opatrenie, ktorá súvisí s týmto fondom, pričom členské štáty zabezpečia, že: a) podiel nákladov na spoločné opatrenia sa pripíše príslušnému fondu primeraným a overiteľným spôsobom, ako aj b) nedôjde k dvojitému financovaniu nákladov. V. Osobitný tranzitný režim Na základe toho sa pravidlá uvedené v základnom akte a v tomto rozhodnutí týkajúce sa plnenia ročných programov uplatňujú mutatis mutandis na podporu určenú na vykonávanie osobitného tranzitného režimu. Avšak s ohľadom na pravidlá oprávnenosti uvedené v tejto prílohe sa v prípade osobitného tranzitného režimu uplatňujú tieto pravidlá: a) obdobie oprávnenosti výdavkov je v súlade s článkom 40 ods. 3 tohto rozhodnutia: b) na základe článku 6 ods. 2 písm. c) základného aktu sú náklady na zamestnancov verejnoprávnych subjektov oprávnené, ak sú založené na skutočných dodatočných nákladoch v súvislosti s vykonávaním osobitného tranzitného režimu podľa riadne odôvodnenej a spravodlivej metódy; výdavky musia byť potvrdené na základe dokumentov umožňujúcich identifikáciu skutočných nákladov, uhradených príslušným verejnoprávnym subjektom v súvislosti s osobitným tranzitným režimom, ktoré vznikli mimo rámca zákonných povinností alebo každodenných úloh.“